Balduīns no Alnas - Vikipēdija

# Balduīns no Alnas

### Vikipēdijas raksts

Balduīns no Alnas (miris 1243. gadā) bija pāvesta legāts Baltijā un Zemgales bīskaps.

Valoņu izcelsmes cisterciešu mūks no Alnas (Aulne-sur-Smbre) klostera Ljēžas tuvumā 1230. gadā tika nosūtīts uz Rīgu kā pāvesta Gregorija IX legāta kardināla Otto pilnvarnieks, lai izšķirtu strīdu starp Rīgas domkapitulu un Brēmenes virsbīskapu par tiesībām iecelt Rīgas bīskapu. Balduīns izšķīra strīdu par labu Rīgas domkapitulam un aptiprināja tā iecelto bīskapu Nikolaju. 1230. gada 28. decembrī Balduīns parakstīja līgumu ar Ventas kuršu karali Lamekinu (Lammekinus) un 14 novadu pārstāvjiem. Līgums paredzēja, ka kurši pieņems kristietību, pieņems un apgādās vicelegāta Balduīna ieceltos mācītājus, kā arī maksās pāvesta ieceltajam bīskapam un prelātiem tādas pašas nodevas, kādas maksāja Gotlandes iedzīvotāji. Pēc līguma kuršiem bija jāpiedalās visos aizsardzības un uzbrukuma karos pret pagāniem, visās lietās jāklausa vicelegātam un tad viņiem ir tiesības palikt brīviem, kamēr vien viņi paliek pie katoļu ticības. 1231. gada 17. janvārī Balduīns paraksta līdzīgu līgumu ar 12 Austrumkursas novadu (Bandavas) pārstāvjiem. Līgumi paredzēja ļoti nelielas nodevas un pasargāja kuršus no Livonijas vācu virskundzības. Tas radīja Balduīna konfliktu ar vāciešiem. Vācieši ar militāru spēku ieņēma Kursu un daļu Zemgales, bet Gotlandē sagūstija kuršu delegātus, kas bija ceļā pie pāvesta. 1232. gada 28. janvārī pāvests iecēla Balduīnu par legātu Kursā, Zemgalē, Livonijā, Igaunijā, Somijā un Gotlandē un apmēram tad pat iecēla viņu arī par Zemgales bīskapu. 1233. gada 20. aprīlī Balduīns pārņēma Zemgali savā personīgajā aizsardzībā. Kad Balduīns savā pārziņā pārņēma arī Harju, Vīru un Tallinu, Zobenbrāļu ordenis ar brutālu militāru varu izpostīja Balduīna panākumus un apcietināja vai nogalināja viņa atbalstītājus. 1234. gada 9. janvārī viņu atcēla no legāta posteņa, bet 1236. gadā Balduīns pats atteicās no Zemgales bīskapa amata un 1237. gadā uzņēmās Ķelnes līdzbīskapa pienākumus. 1239. gadā viņš piedalījās krusta karā un pārņēma Vizī (Varisas) virsrbīskapa pienākumu Turcijā starp Adrianpoli un Kostantinopoli.

## [izmainīt šo sadaļu] Informācijas avoti

- Balduins, Alnas, Latviešu konversācijas vārdnīca. 1.sējums, 1595. sleja.
- Balduins no Alnas, Latvju enciklopēdija 1962-1982. 1.sējums, 131.-132.lpp.

## [izmainīt šo sadaļu] Ārējās saites

- Lamekina kuršu līguma ar Balduīnu tulkojumi latviešu valodā - J.Krodznieka tulkojums, A.Švābes tulkojums
- Bandavas kuršu līguma ar Balduīnu tulkojums latviešu valodā

Saturs iegūts no "http://lv.wikipedia.org../../../b/a/l/Baldu%C4%ABns_no_Alnas_a340.html"

Kategorijas: Latvijas vēsture | Livonija | Viduslaiki

##### Views

- Raksts
- Diskusija
- Pašreizējā versija

##### Meklēt